Kanne 24.8.2015 – Alsharghawi v. neuvosto
(Asia T-485/15)
Oikeudenkäyntikieli: ranska
Asianosaiset
Kantaja: Bashir Saleh Bashir Alsharghawi (Johannesburg, Etelä-Afrikka) (edustaja: asianajaja É. Moutet)
Vastaaja: Euroopan unionin neuvosto
Vaatimukset
Kantaja vaatii unionin yleistä tuomioistuinta
kumoamaan päätöksen 2011/137/YUTP kumoamisesta 31.7.2015 annetun Euroopan unionin neuvoston päätöksen (YUTP) 2015/1333 ja Libyan tilanteen johdosta määrättävistä rajoittavista toimenpiteistä annetun asetuksen (EU) N:o 204/2011 16 artiklan 2 kohdan täytäntöönpanosta 31.7.2015 annetun täytäntöönpanoasetuksen (EU) 2015/1323
velvoittamaan neuvoston korvaamaan oikeudenkäyntikulut.
Oikeudelliset perusteet ja pääasialliset perustelut
Kanteensa tueksi kantaja vetoaa neljään kanneperusteeseen.
Ensimmäinen kanneperuste, joka perustuu siihen, että neuvostolla ei ole ollut toimivaltaa merkitä kantajaa sellaisten henkilöiden luetteloon, joihin kohdistetaan rajoittavia toimenpiteitä, koska kantajan nimeä ei ole mainittu Yhdistyneiden kansakuntien turvallisuusneuvoston päätöslauselmissa 1970 (2011) ja 1973 (2011) eikä sen muutoksia koskevissa päätöslauselmissa 2213/2015 ja 2214/2015.
Toinen kanneperuste, joka perustuu olennaisten menettelymääräysten rikkomiseen ja joka jakautuu kahteen osaan:
perusteluvelvollisuuden loukkaaminen
kantajan puolustautumisoikeuksien loukkaaminen kontradiktorisen menettelyn puuttumisen takia.
Kolmas kanneperuste, joka perustuu Euroopan unionin perussopimusten soveltamista koskevien oikeussääntöjen rikkomiseen ja joka jakautuu kahteen osaan:
syyttömyysolettaman loukkaaminen
perusoikeuksien loukkaaminen, koska neuvosto on kohdistamalla kantajaan rajoittavia toimenpiteitä loukannut hänen liikkumisvapauttaan ja hänen omaisuudensuojaansa.
Neljäs kanneperuste, joka perustuu riidanalaisten toimien perusteettomuuteen, koska ei ole olemassa mitään vankkaa tosiseikastoa, johon ne perustuisivat.
____________